Kar ry vier mense in Vanderbijlpark raakVier mense, waaronder twee vyfjarige meisies, is beseer toe ŉ voertuig Donderdagaand in Vanderbijlpark, Gauteng, in hulle vasgery het. Christo Venter, ŉ woordvoerder van ER24, het Vrydag gesê die ongeluk het omstreeks 21:00 in Evereststraat plaasgevind, nadat die beseerdes ŉ skoolfunksie bygewoon het. “ŉ Pa en sy dogter het oor die pad geloop, asook ŉ vrou en ŉ meisie, wat nie verwant is nie, toe die voertuig hulle getref het,” het Venter gesê. “Die pa, in sy 40s, is in ŉ kritieke toestand en sy dogter het matige beserings opgedoen.” Die ander vrou het ook matige beserings opgedoen maar die dogtertjie wat saam haar was, is kritiek beseer. “Al vier beseerdes is na die Sebokeng-hospitaal geneem vir verdere behandeling.” Die polisie ondersoek die oorsaak van die ongeluk.